કેન્દ્ર સરકારના અહેવાલમાં જણાવ્યા અનુસાર ર૦૧રથી ર૦૧૪ દરમિયાન દેશમાંથી ૩.૧૪ લાખ બાળકો લાપતા થયા છે. જેમાં મધ્યપ્રદેશનાં ર૪,૦૦૦ બાળકો, મહારાષ્ટ્રનાં પ૦,૯૪૭ અને દિલ્હીનાં ૧૯,૦૪૮ બાળકો લાપતા થયાં છે. તેનો અર્થ એ થયો કે દર વર્ષે એક લાખથી વધુ બાળકો લાપતા થઈ જાય છે. આવા બાળકોમાં પપ ટકા છોકરીઓનો સમાવેશ થાય છે. ત્યારે દેશમાંથી છેલ્લાં કેટલાંક સમયથી જે પ્રકારે આવી રીતે બાળકો ગુમ થઈ રહ્યાં છે તે સમાજ માટે લાલબત્તી સમાન બાબત ગણી શકાય છે. અને સરકારે આ બાબતે સમયસર પગલા લેવામાં નહિ આવે તો આવી સમસ્યા દેશની ભાવિ પેઢી માટે ખાસ ચિંતાજનક અને પડકારજનક બની રહેશે. તેથી આ બાબતે સત્વરે પગલાં લેવાં જરૂરી છે.